9. การควบคุมภายใน

ระบบการควบคุมภายในของบริษัทจะถูกประเมินโดยหน่วยงานตรวจสอบภายใน (Internal
Audit) และมีการตรวจสอบระบบการปฏิบัติงานในฝ่ายต่างๆ
ของบริษัทตามแผนการตรวจสอบประจำปีที่ได้รับอนุมัติจากฝ่ายบริหาร และคณะกรรมการตรวจสอบ
(Audit Committee) รวมทั้ง บริษัทมีการจัดตั้งคณะกรรมการตรวจสอบ (Audit Committee)
เพื่อควบคุมและสอบทานระบบการควบคุมภายในของบริษัท และว่าจ้างผู้สอบบัญชีภายนอก คือ บริษัท
สอบบัญชีธรรมนิติ จำกัด

การปฏิบัติงานของหน่วยงานตรวจสอบภายในนั้น
ในขั้นตอนแรกจะเป็นการวางแผนการตรวจสอบประจำปี (Yearly Audit Plan)
โดยมีการเปิดโครงการตรวจสอบ ซึ่งจะแจ้งให้แก่ฝ่ายที่เกี่ยวข้องรับทราบ
จากนั้นจะทำการสำรวจเบื้องต้น (Preliminary Survey) กำหนดแผนงานตรวจสอบ (Audit
Program) และดำเนินการตรวจสอบ ตามลำดับ
และเมื่อการตรวจสอบเสร็จสิ้นลงจะรายงานผลให้แก่ฝ่ายบริหาร และคณะกรรมการตรวจสอบ
(Audit Committee) รับทราบ
หลังจากนั้นจะมีการติดตามผลการตรวจสอบและจัดเก็บเอกสารที่สำคัญไว้เพื่อเป็นหลักฐาน ทั้งนี้
งานตรวจสอบภายในจะมีการตรวจสอบระบบการควบคุมภายในของบริษัทอย่างสม่ำเสมอตลอดทั้งปี
โดยจะหมุนเวียนตรวจสอบในแต่ละฝ่ายตามแผนการตรวจสอบประจำปี

(โปรดดูรายละเอียดเพิ่มเติมในหัวข้อที่ 8.4 การกำกับดูแลกิจการ ข้อ 5.3 บทบาท หน้าที่
และความรับผิดชอบของคณะกรรมการ)

แบบสรุปความเห็นเกี่ยวกับความเพียงพอและความเหมาะสมของระบบควบคุมภายในประจำปี 2555

คณะกรรมการบริษัทได้มอบหมายให้คณะกรรมการตรวจสอบ ซึ่งเป็นกรรมการอิสระทำหน้าที่
สอบทานความเพียงพอและความเหมาะสมของระบบการควบคุมภายในของบริษัท
และการติดตามควบคุมดูแลการดำเนินงานของบริษัทย่อยว่าสามารถป้องกันทรัพย์สินของบริษัท
และบริษัทย่อยจากการที่กรรมการหรือผู้บริหารนำไปใช้โดยมิชอบหรือโดยไม่มีอำนาจ

ในการประชุมคณะกรรมการบริษัท เมื่อวันที่ 27 กุมภาพันธ์ 2556
โดยมีกรรมการตรวจสอบเข้าร่วมประชุมด้วย
คณะกรรมการบริษัทมีความเห็นชอบกับความเห็นของคณะกรรมการตรวจสอบตามแบบประเมินและแบบสรุปความเห็นเกี่ยวกับความเพียงพอและความเหมาะสมของระบบการควบคุมภายในประจำปี
2555 ซึ่งสรุปได้ว่า บริษัทมีระบบการควบคุมภายใน
และมีระบบการติดตามควบคุมดูแลการดำเนินงานของ บริษัทย่อยอย่างเหมาะสมและมีประสิทธิผล
นอกจากนี้ บริษัทยังได้จัดให้มีระบบการควบคุมภายในและ
การบริหารความเสี่ยงตามกรอบงานการบริหารความเสี่ยง โดยอ้างอิงตามมาตรฐานสากลของ
COSO-ERM (The Committee of Sponsoring Organizations of the Treadway
Commission-Enterprise Risk Management)
ซึ่งมีความสัมพันธ์กับการดำเนินธุรกิจและกระบวนการบริหารงานโดยมีรายละเอียดดังนี้

1. สภาพแวดล้อมภายในบริษัท (Internal Environment)

บริษัทมีการจัดโครงสร้างองค์กรโดยเน้นการแบ่งแยกตามหน้าที่อย่างชัดเจนและได้ให้ความสำคัญกับการกำกับดูแลกิจการที่ดี
โดยได้จัดให้มีนโยบายและคู่มือในเรื่องต่างๆ ที่สำคัญ เช่น นโยบายบรรษัทภิบาล
นโยบายความรับผิดชอบต่อสังคม นโยบายการบริหารความเสี่ยง นโยบาย JV Core Principle
นโยบายคุณภาพ นโยบาย อาชีวอนามัย ความปลอดภัยและสภาพแวดล้อมในการทำงาน
และคู่มือจรรยาบรรณธุรกิจ (Code of Conduct) เป็นต้น ทั้งนี้
มีการแต่งตั้งคณะทำงานจรรยาบรรณธุรกิจ
โดยจรรยาบรรณธุรกิจของบริษัทถือเป็นวินัยอย่างหนึ่งซึ่งกรรมการและพนักงานต้องปฏิบัติตาม
และเพื่อให้มั่นใจว่าได้มีการปฏิบัติตามที่เป็นรูปธรรม
จึงได้ให้ผู้บริหารและพนักงานทุกคนประเมินผลตนเองโดยระบบ On-line เป็นประจำทุกปี
และต้องผ่านเกณฑ์การประเมิน 80% มีการให้ความรู้เกี่ยวกับหลักการการกำกับดูแลกิจการที่ดี
และการบริหารความเสี่ยงแก่พนักงานทุกระดับอย่างสม่ำเสมอ และพนักงานใหม่
โดยจัดเป็นหัวข้อที่ชัดเจนในหลักสูตรการปฐมนิเทศ
บริษัทมีข้อกำหนดห้ามฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับบริษัทอย่างเป็นลายลักษณ์อักษร
ไว้ในจรรยาบรรณธุรกิจและคู่มือนโยบาย และระเบียบข้อบังคับของบริษัทสำหรับพนักงาน
มีการกำหนดค่านิยมองค์การที่สอดคล้องกับวิสัยทัศน์ พันธกิจ ความสามารถหลักและเป้าหมายองค์การ
เพื่อให้พนักงานได้ตระหนักในคุณค่าและนำไปปฏิบัติให้เกิดพฤติกรรมที่ดี
หล่อหลอมเป็นวัฒนธรรมองค์การ ซึ่งจะส่งผลให้เกิดประสิทธิภาพในการปฏิบัติงาน
อีกทั้งยังได้เข้าร่วมลงนามแสดงเจตนารมณ์เป็นแนวร่วมปฏิบัติของภาคเอกชนไทยในการต่อต้านการทุจริตและได้นำเกณฑ์เรื่องการมุ่งมั่นในหลักบรรษัทภิบาลมาเป็นเกณฑ์ในการประเมินผลการปฏิบัติงานประจำปีของผู้บริหารและพนักงาน

บริษัทมีการจัดทำโครงสร้าง “ศูนย์บริหารวิกฤต” (Crisis Management Center – CMC)
เพื่อควบคุมวิกฤต และระงับภาวะฉุกเฉินต่างๆ ที่อาจเกิดขึ้นจากภัยธรรมชาติ
และภัยพิบัติอันเกิดจากพฤติกรรมของมนุษย์ เช่น การชุมนุมประท้วง ความไม่สงบทางสังคม
และกระบวนการก่อการร้าย เป็นต้น มีการจัดทำโครงการก่อสร้างระบบป้องกันน้ำท่วม น้ำหลาก ณ
คลังน้ำมันเชื้อเพลิงอากาศยานสุวรรณภูมิ โครงการรณรงค์ลดภาวะโลกร้อน เช่น โครงการแยกขยะ
และการใช้วัสดุที่ย่อยสลายได้แทนการใช้โฟมบรรจุอาหาร เป็นต้น
แผนปฏิบัติการฉุกเฉินกรณีน้ำท่วมคลังน้ำมันสุวรรณภูมิและดอนเมือง และ
แผนรองรับการให้บริการแก่สายการบินที่กลับมาใช้ท่าอากาศยานดอนเมือง
ทั้งด้านกำลังคนและอุปกรณ์เครื่องใช้ให้เหมาะสม เพียงพอ

บริษัทมีการปรับโครงสร้างองค์กร และแบบกำหนดหน้าที่งาน (Job Description) รวมทั้ง
นโยบาย กฎบัตร และระเบียบวิธีปฏิบัติงานให้มีความชัดเจนและเหมาะสมมากยิ่งขึ้น เช่น นโยบาย
ความรับผิดชอบต่อสังคม นโยบายการบริหารความเสี่ยง กฎบัตรคณะกรรมการบริหารความเสี่ยง
หลักเกณฑ์การประเมินผลการปฏิบัติงานของพนักงาน คู่มืออำนาจการอนุมัติสั่งการ คู่มือนโยบาย
และระเบียบข้อบังคับของบริษัทสำหรับพนักงาน คู่มือการวางแผนกลยุทธ์และการบริหารความเสี่ยง
เป็นต้น

บริษัทให้ความสำคัญกับบุคลากรซึ่งถือเป็นทรัพยากรที่สำคัญที่สุด โดยจัดให้มีการพัฒนา ฝึกอบรมความรู้
ทักษะ และความสามารถให้เหมาะสมกับพนักงานและงานที่ได้รับมอบหมาย เช่น
แผนการฝึกอบรมตามหลักสูตรที่กำหนดในแผนพัฒนารายบุคคล (Individual Development
Plan) แผนการฝึกอบรมผู้บริหาร เพื่อเป็นการเตรียมความพร้อมสำหรับผู้บริหาร
และได้จัดส่งผู้บริหารเข้าอบรมหลักสูตรภาษาอังกฤษที่ต่างประเทศ
เพื่อเตรียมความพร้อมให้สอดคล้องกับการแข่งขันเสรีในประชาคมเศรษฐกิจอาเซียน (ASEAN
Economic Community : AEC) รวมทั้ง มีการจัดทำแผนการหมุนเวียน ตำแหน่งงาน (Job
Rotation Plan) เพื่อใช้เป็นเครื่องมือในการพัฒนาบุคลากร
มีการปรับปรุงหลักเกณฑ์ในการสรรหาและคัดเลือกพนักงานให้มีความชัดเจนมากยิ่งขึ้น
และมีการปรับเงินเดือนขั้นเริ่มต้นให้สอดคล้องกับนโยบายของรัฐบาล

นอกจากนี้ จากผลการสำรวจการกำกับดูแลกิจการบริษัทจดทะเบียนไทยประจำปี 2555
โดยสมาคมส่งเสริมสถาบันกรรมการบริษัทไทย (IOD)
บริษัทได้รับการจัดอันดับการกำกับดูแลกิจการอยู่ในเกณฑ์ดีเลิศเช่นเดียวกับปีที่ผ่านมา
และยังได้รับรางวัลที่สำคัญ ได้แก่ รางวัลสถานประกอบการดีเด่นด้านความปลอดภัย อาชีวอนามัย
และสภาพแวดล้อมในการทำงานระดับประเทศ ประจำปี 2555 ทั้ง 3 พื้นที่ ได้แก่
พื้นที่ท่าอากาศยานดอนเมือง พื้นที่คลังน้ำมันสุวรรณภูมิ และพื้นที่สถานีบริการน้ำมันอากาศยาน
ท่าอากาศยานสุวรรณภูมิ

2. การกำหนดวัตถุประสงค์ (Objective Setting)

บริษัท มีการจัดทำแผนกลยุทธ์บริษัทโดยมีการกำหนดเป้าหมายองค์การที่ชัดเจนและวัดผลได้
รวมทั้งวัดผลสำเร็จโดยใช้ดัชนีชี้วัดผลการดำเนินงาน (Key Performance Indicators :
KPIs) มีการกำหนดวัตถุประสงค์เชิง กลยุทธ์ให้สอดคล้องกับเป้าหมายในแผนกลยุทธ์
และความเสี่ยงที่ยอมรับได้ ตามแนวคิด Balanced Scorecard แยกตามแต่ละมุมมอง ได้แก่
ด้านการเงิน ด้านลูกค้า ด้านกระบวนการจัดการภายใน และด้านการเรียนรู้และพัฒนา
มีการกำหนดดัชนีชี้วัดความเสี่ยงระดับองค์การและกระบวนการ(Key Risk Indicators :
KRIs) มีการกำหนดระดับความเสี่ยงที่ยอมรับได้ (Risk Tolerance)
มีการกำหนดวัตถุประสงค์ด้านระบบบริหารคุณภาพ ( ISO 9001 : 2008 )
และวัตถุประสงค์ด้านอาชีวอนามัย ความปลอดภัย และสภาพแวดล้อมในการทำงาน (OHSAS
18001:2007)

บริษัทมีการปรับปรุงดัชนีชี้วัดผลการดำเนินงาน (KPIs) และเป้าหมายของ KPIs
ให้สอดคล้องกับเป้าหมายตามแผนกลยุทธ์ที่เปลี่ยนแปลงไปอย่างสม่ำเสมอ นอกจากนี้
ยังได้มีการจัดทำแผนกลยุทธ์ระยะยาว 5 ปี สำหรับปี 2556-2560
เพื่อเป็นเครื่องมือในการกำหนดทิศทางการปฏิบัติงานของบริษัทต่อไป
รวมทั้งมีระบบงบประมาณที่เป็นตัวสะท้อน และควบคุมการดำเนินงานให้มีประสิทธิภาพมากยิ่งขึ้น

3. การบ่งชี้เหตุการณ์ (Event Identification)

บริษัทมีการนำวัตถุประสงค์ระดับองค์การ
และกระบวนการที่ปรับปรุงใหม่มาบ่งชี้เหตุการณ์หรือปัจจัยเสี่ยงต่างๆ
ที่อาจจะเกิดขึ้นอย่างเหมาะสมและต่อเนื่อง
โดยพิจารณาจากแหล่งความเสี่ยงภายในและภายนอกบริษัท ได้แก่ ความเสี่ยงด้านการเงิน,
ด้านปฏิบัติการ, ด้านการเมือง, ด้านเศรษฐกิจ และด้านภัยธรรมชาติ

บริษัทมีการปรับปรุงประเด็นความเสี่ยง แผนควบคุมความเสี่ยง ดัชนีชี้วัดความเสี่ยง (Key Risk
Indicators : KRIs) ระดับความเสี่ยงที่ยอมรับได้ (Risk Tolerance)
และจุดชี้วัดความเสี่ยง (Trigger Point) ซึ่งถือเป็นระบบเตือนภัยล่วงหน้า (Early Warning
System) ให้สอดคล้องกับเป้าหมายตามแผนกลยุทธ์ เพื่อแก้ไขปัญหาที่อาจจะเกิดขึ้นได้ทันเหตุการณ์
และมีการจัดทำแผนการดำเนินการในกรณีเหตุการณ์ปกติและเหตุการณ์วิกฤต (Crisis
Management)
รวมทั้งมีระบบของการติดตามและรายงานผลการดำเนินงานตามแผนการบริหารความเสี่ยงต่อฝ่ายบริหาร
คณะกรรมการบริหารความเสี่ยง คณะกรรมการตรวจสอบ
และคณะกรรมการบริษัทให้รับทราบอย่างสม่ำเสมอ

4. การประเมินความเสี่ยง (Risk Assessment)

บริษัทมีการประเมินและทบทวนความเสี่ยงจากตัวบ่งชี้เหตุการณ์/ปัจจัยความเสี่ยงทั้งเชิงคุณภาพและปริมาณ
โดยแบ่งเป็นความเสี่ยงระดับองค์การและกระบวนการ และทบทวนโอกาสเกิด(Likelihood)
และผลกระทบที่อาจจะเกิดขึ้น (Impact) ของแต่ละความเสี่ยงอย่างสม่ำเสมอ
รวมทั้งมีการจัดระดับความสำคัญของความเสี่ยงเป็นระดับสูง ปานกลาง และต่ำ

นอกจากนี้ บริษัทยังได้มีการประเมินระดับความเสี่ยงที่เหลืออยู่ (Residual Risk)
ซึ่งเป็นระดับความเสี่ยงปัจจุบันก่อนที่บริษัทจะกำหนดแผนควบคุมความเสี่ยงเพิ่มเติม
และระบุระดับเป้าหมาย ความเสี่ยงที่ต้องการ (Target Risk) ให้ลดลง
เพื่อเป็นขอบเขตในการกำหนดแผนควบคุมความเสี่ยงให้เหมาะสมกับระดับที่บริษัทยอมรับได้

5. การตอบสนองความเสี่ยง (Risk Response)

บริษัทมีกระบวนการบริหารความเสี่ยงอย่างเป็นระบบ โดยกำหนดผู้รับผิดชอบในการจัดการ
ความเสี่ยงและกำหนดวันแล้วเสร็จอย่างชัดเจน
เพื่อลดโอกาสที่จะเกิดเหตุการณ์ความเสี่ยงและผลกระทบต่อความเสียหายให้อยู่ในระดับที่ยอมรับได้
รวมทั้งมีการบริหารความเสี่ยงควบคู่ไปกับมาตรการการควบคุมภายในอย่างต่อเนื่อง
เพื่อให้มีความเหมาะสมกับความเสี่ยงที่เปลี่ยนแปลงไป
โดยเลือกจัดการกับความเสี่ยงระดับสูงเป็นลำดับแรก ทั้งนี้ บริษัทใช้วิธีการตอบสนองความเสี่ยง
ประกอบด้วย การกำหนดวิธีเพื่อลดความเสี่ยง(Treat) การยอมรับความเสี่ยง (Take)
การถ่ายโอนความเสี่ยงไปให้บุคคลที่สาม (Transfer)
และการไม่ดำเนินการในกิจกรรมที่ก่อให้เกิดความเสี่ยง (Terminate)

นอกจากนี้ บริษัทยังได้มีมาตรการในการลดความเสี่ยงที่สำคัญ เช่น

• มีระบบการป้องกันน้ำท่วมที่คลังน้ำมันสุวรรณภูมิ
โดยมีการแต่งตั้งคณะกรรมการจัดจ้างก่อสร้างระบบป้องกันน้ำท่วม น้ำหลาก

• มีระบบการตรวจสอบการดำเนินการก่อน-ระหว่าง-หลังน้ำท่วมคลังน้ำมันดอนเมือง
เพื่อให้เข้าใจปัญหา และสาเหตุของเหตุการณ์ที่เกิดขึ้น

6. กิจกรรมการควบคุม (Control Activities)

คณะกรรมการบริษัทได้แต่งตั้งคณะกรรมการชุดย่อยเพื่อเป็นเครื่องมือสำคัญของคณะกรรมการบริษัทในการกำกับดูแลการดำเนินงานและการบริหารให้มีมาตรฐาน
ซึ่งคณะกรรมการดังกล่าวได้ปฏิบัติงานภายใต้ขอบเขต
อำนาจหน้าที่และความรับผิดชอบที่ได้รับมอบหมายจากคณะกรรมการบริษัท

บริษัทมีการจัดทำคู่มืออำนาจการอนุมัติสั่งการในแต่ละระดับ คู่มือการปฏิบัติงานในเรื่องต่างๆ
และแบบกำหนดหน้าที่งานไว้อย่างชัดเจนและเป็นลายลักษณ์อักษร
มีการแบ่งแยกหน้าที่ความรับผิดชอบเกี่ยวกับหน้าที่อนุมัติ หน้าที่บันทึกรายการบัญชีและข้อมูลสารสนเทศ
และหน้าที่ในการดูแลจัดเก็บทรัพย์สินออกจากกันอย่างเด็ดขาด
มีการจัดทำและปฏิบัติตามระเบียบปฏิบัติเรื่องรายการที่เกี่ยวโยงกัน
เพื่อให้สอดคล้องกับข้อกำหนดของสำนักงาน ก.ล.ต.
มีการปรับปรุงนโยบายและระเบียบปฏิบัติงานต่างๆ
อย่างสม่ำเสมอให้สอดคล้องกับสถานการณ์และความเสี่ยงที่เปลี่ยนแปลงไป
เพื่อให้มั่นใจว่าจะสามารถบรรลุวัตถุประสงค์ที่กำหนดไว้ได้
และมีมาตรการในการติดตามให้การดำเนินการของบริษัทเป็นไปตามกฎระเบียบของบริษัท
และกฎหมายที่เกี่ยวข้อง โดยหน่วยงานต่างๆ เช่น ส่วนงานบริหารงานกฎหมายและตลาดหลักทรัพย์
ส่วนงานบริหารงานตรวจสอบภายใน และส่วนงานบริหารระบบคุณภาพ เป็นต้น

นอกจากนี้ บริษัทยังได้มีการปรับปรุงระเบียบในการส่งพนักงานไปปฏิบัติงานในบริษัทย่อย
รวมทั้งมีการกำหนดทิศทางให้บุคคลที่บริษัทแต่งตั้งไปเป็นกรรมการหรือผู้บริหารถือปฏิบัติ
และให้มีการรายงานผลการดำเนินงานของบริษัทย่อยต่อฝ่ายบริหารเป็นประจำทุกเดือน
และคณะกรรมการบริษัททุก 6 เดือน

7. สารสนเทศและการสื่อสาร (Information and Communication )

บริษัทมีการจัดทำเอกสารประกอบการประชุมคณะกรรมการบริษัทโดยใช้อุปกรณ์ Tablet
ซึ่งระบุข้อมูลที่จำเป็นและเพียงพอต่อการตัดสินใจ
และจัดส่งให้คณะกรรมการบริษัทภายในระยะเวลาที่กฎหมายกำหนด
มีการประเมินประสิทธิภาพการประชุมคณะกรรมการบริษัททุกครั้งที่มีการประชุม
มีการจัดทำรายงานการประชุมคณะกรรมการบริษัทที่มีรายละเอียดเพื่อให้ผู้ถือหุ้นสามารถตรวจสอบความเหมาะสมในการปฏิบัติหน้าที่ของกรรมการบริษัท
มีการจัดเก็บเอกสารประกอบการบันทึกบัญชีไว้เป็นหมวดหมู่ และเป็นไปตามที่กฎหมายกำหนด
มีระบบการสำรองข้อมูล และมีการประชุมระหว่างคณะกรรมการตรวจสอบ ผู้สอบบัญชี
และฝ่ายบริหารเกี่ยวกับรายงานของผู้สอบบัญชี ผลการดำเนินงานของบริษัทและบริษัทย่อย
ความเสี่ยงและวิธีการจัดการความเสี่ยง นโยบายการบัญชี การควบคุมภายใน
และการเปิดเผยรายการระหว่างกัน เป็นต้น

บริษัทมีช่องทางการติดต่อสื่อสารที่มีประสิทธิภาพและประสิทธิผลสามารถติดต่อสื่อสารได้ทั่วทั้งบริษัท
และบริษัทย่อย มีระบบการจัดการเอกสารทางอิเล็กทรอนิกส์(Electronic Document
Management) และระบบบริหารข้อมูลโดยพนักงาน (Employee Self Service System)
โดยมีข้อมูลที่สำคัญ เช่น นโยบายและกฎระเบียบต่างๆ อำนาจการอนุมัติสั่งการ
การกำกับดูแลกิจการ การบริหารความเสี่ยง และข้อมูลที่เกี่ยวกับพนักงาน เป็นต้น
และมีการจัดประชุม Senior Staff
ระหว่างฝ่ายบริหารและพนักงานตั้งแต่ระดับหัวหน้างานขึ้นไปอย่างสม่ำเสมอเป็นประจำทุกปี
เพื่อชี้แจงผลการดำเนินงานและข้อมูลต่างๆ ของบริษัท รวมทั้ง มีการประชุมฝ่ายเป็นประจำทุกเดือน
สำหรับระบบการสื่อสารภายนอกบริษัทได้จัดให้มีแผนกลงทุนสัมพันธ์เพื่อเป็นช่องทางในการสื่อสารระหว่างบริษัทกับนักลงทุนและหน่วยงานภายนอก
และจัดทำรายงานความรับผิดชอบต่อสังคม (Corporate Social Responsibility Report)
ประกอบด้วยกิจกรรมภายในและภายนอกบริษัทที่คำนึงถึงผู้มีส่วนได้เสียกลุ่มต่างๆ (Corporate
Social Responsibility : CSR)

นอกจากนี้ บริษัทยังมีการปรับปรุงระบบเครือข่ายคอมพิวเตอร์ที่สำนักงานดอนเมือง
เพื่อให้สามารถบริการงานด้านเทคโนโลยีสารสนเทศให้ทั่วถึงและทันสมัย

8. การติดตามผล (Monitoring)

บริษัทได้จัดให้มีการประชุมคณะกรรมการบริษัท ในปี 2555 รวม 5 ครั้ง
เพื่อพิจารณาและติดตามผลการดำเนินงานของฝ่ายบริหารให้เป็นไปตามเป้าหมาย
หากผลการดำเนินงานแตกต่างจากเป้าหมาย
จะมีมติให้ฝ่ายบริหารดำเนินการและรายงานความคืบหน้าต่อคณะกรรมการบริษัท
รวมทั้งมีการประชุมฝ่ายบริหารอย่างสม่ำเสมอเป็นประจำทุกเดือน
เพื่อพิจารณาและติดตามผลการดำเนินงานให้เป็นไปตามเป้าหมายที่ตั้งไว้
รวมทั้งรายงานให้คณะกรรมการบริษัททราบ มีการนำระบบดัชนีชี้วัดผลการดำเนินงาน (KPIs)
มาใช้ในการติดตามผล และรายงานผลการดำเนินงานตามแผนกลยุทธ์ต่อคณะกรรมการบริษัททุก 6
เดือน เพื่อให้มั่นใจว่าได้มีการปฏิบัติบรรลุเป้าหมายและวัตถุประสงค์ของบริษัท มีระบบการรายงาน
ความคืบหน้าของแผนควบคุมความเสี่ยง
และการรายงานสถานะดัชนีชี้วัดความเสี่ยงเป็นประจำรายไตรมาส
มีระบบการรายงานเมื่อดัชนีชี้วัดความเสี่ยงกระทบจุดชี้วัดความเสี่ยง (Trigger Point)
และไม่อยู่ในระดับความเสี่ยงที่ยอมรับได้ (Risk Tolerance) นอกจากนี้
เพื่อให้การปฏิบัติงานมีประสิทธิภาพมากยิ่งขึ้น
คณะกรรมการบริษัทยังกำหนดให้มีการประเมินผลคณะกรรมการชุดย่อยทุกคณะ

บริษัทได้จัดให้มีการประชุมคณะกรรมการตรวจสอบในปี 2555 รวม 5 ครั้ง
โดยคณะกรรมการตรวจสอบได้ปฏิบัติหน้าที่ตามกฎบัตรคณะกรรมการตรวจสอบ ได้แก่
การสอบทานให้บริษัทมีการรายงานทางการเงิน ข้อมูลการดำเนินงาน
มีระบบการควบคุมภายในและการตรวจสอบภายใน ปฏิบัติตามกฎหมายและข้อผูกพัน
มีระบบการบริหารความเสี่ยงและดูแลรักษาทรัพย์สิน การเสนอแต่งตั้งผู้สอบบัญชี
การพิจารณารายการที่เกี่ยวโยงกัน การทบทวนกฎบัตรคณะกรรมการตรวจสอบ
การประเมินผลการปฏิบัติงานของคณะกรรมการตรวจสอบโดยรวมและของตนเอง
การประเมินผลการปฏิบัติงานของหัวหน้าส่วนงานบริหารงานตรวจสอบภายใน
และการพิจารณาความเป็นอิสระของส่วนงานบริหารงานตรวจสอบภายใน
รวมทั้งการอนุมัติงบประมาณและอัตรากำลังของส่วนงานบริหารงานตรวจสอบภายใน
และการอนุมัติแผนการตรวจสอบ
โดยมีการวางแผนการตรวจสอบตามแนวความเสี่ยงเพื่อให้มั่นใจว่ามีการควบคุมภายในที่เหมาะสมต่อการจัดการความเสี่ยง
ซึ่งมีส่วนงานบริหารงานตรวจสอบภายในที่มีความเป็นอิสระ
รายงานด้านการตรวจสอบ(Functional) ต่อคณะกรรมการตรวจสอบ และรายงานด้านการบริหาร
(Administrative) ต่อกรรมการผู้จัดการ ทำหน้าที่ตรวจสอบระบบการควบคุมภายใน
ระบบการบริหารความเสี่ยง รายการที่เกี่ยวโยงกัน
การปฏิบัติตามกฎระเบียบและกฎหมายที่เกี่ยวข้องของบริษัทและบริษัทย่อย
และให้คำปรึกษาแนะนำในด้านต่างๆ รวมทั้ง
มีการปรับปรุงแบบประเมินความเพียงพอของระบบการควบคุมภายในของแต่ละระบบงานตามกรอบแนวทาง
COSO-ERM
เพื่อให้สอดคล้องกับสภาพการณ์ที่เปลี่ยนแปลงไปและเพื่อให้มั่นใจว่าการปฏิบัติงานของบริษัทและบริษัทย่อยจะบรรลุวัตถุประสงค์ที่กำหนดไว้อย่างมีประสิทธิภาพและประสิทธิผล
นอกจากนี้ ยังมีการจัดทำคู่มือปฏิบัติงานตรวจสอบเพื่อใช้ยึดถือปฏิบัติให้เป็นไปในทิศทางเดียวกัน
และมีการปรับปรุงกฎบัตรงานตรวจสอบภายในอย่างสม่ำเสมอ

ผู้สอบบัญชีของบริษัท คือ นายพิชัย ดัชณาภิรมย์แห่ง บริษัท สอบบัญชีธรรมนิติ จำกัด
ซึ่งเป็นผู้สอบบัญชีที่ได้รับความเห็นชอบจากสำนักงาน ก.ล.ต.
และเป็นผู้ตรวจสอบงบการเงินรวมและงบการเงินเฉพาะบริษัท โดยสำหรับปีสิ้นสุดวันที่ 31 ธันวาคม
2555
ผู้สอบบัญชีได้ศึกษาและประเมินประสิทธิภาพระบบการควบคุมภายในด้านบัญชีที่เห็นว่าจำเป็นเพื่อประโยชน์ในการกำหนดขอบเขต
วิธีการทดสอบและระยะเวลาที่จะใช้ในการตรวจสอบ
โดยไม่พบข้อบกพร่องของระบบการควบคุมภายในด้านบัญชีที่จะมีผลกระทบอย่างเป็นสาระสำคัญต่องบการเงิน
อย่างไรก็ตาม ผู้สอบบัญชีมิได้ตรวจสอบทุกรายการ หากแต่ใช้วิธีการทดสอบเท่านั้น
โดยมีวัตถุประสงค์เพื่อประโยชน์ในการสอบบัญชี ดังนั้น
จึงไม่อาจแสดงความเห็นเกี่ยวกับความมีประสิทธิผลของระบบการควบคุมภายในของบริษัท